ຍານ​ New Horizons ບິນຜ່ານ ດາວພະຍົມ ໃນໄລຍະໃກ້
ຍານ​ສຳ​ຫລວດ​ New Horizons ບິນຜ່ານດາວພະຍົມ ໃນໄລຍະໃກ້ທີ່ສຸດ ດ້ວຍຄວາມສຳເລັດ ແລະ ຫລັງຈາກນັ້ນ ກໍສົ່ງສັນຍານ ກັບຄືນມາຍັງໂລກ.
ຍານສຳຫລວດອະວະກາດ  ລອດພົ້ນ ໄປໄດ້ ໃນການບິນຜ່ານຄັ້ງປະຫວັດສາດ ດາວພະຍົມ ຫຼື Pluto ອິງຕາມລາຍງານຂອງອົງການອະວະກາດສະຫະລັດ ໃນວັນອັງຄານວານນີ້ ຫຼັງ ຈາກທີ່ໄດ້ຮັບສັນຍານ ທີ່ກຳລັງ ຄອງຄອຍຖ້າ ຈາກຍານອະວະກາດດັ່ງກ່າວ ທີ່ວ່າ ຍານຍັງ ຢູ່ສະພາບປະຕິບັດງານໄດ້ນັ້ນ ຍານສຳຫລວດອະວະກາດສະຫະລັດລຳດັ່ງກ່າວ ໄດ້ບິນ ຜ່ານກາຍ ໃນໄລຍະໃກ້ທີ່ສຸດໃນວັນອັງຄານວານນີ້ ໂດຍ ໄດ້ຖ່າຍເອົາພາບ ແລະເກັບ ກຳຂໍ້ມູນຕ່າງໆ ໃນຂະນະທີ່ ມັນບິນຢ່າງວ່ອງໄວ ຜ່ານດາວພະຍົມ ທີ່ເປັນນ້ຳກ້ອນ ໃນ ຄວາມໄວ 50,000 ກິໂລແມັດຕໍ່ຊົ່ວໂມງ ຍານ New Horizons ໄດ້ຂາດການຕິດຕໍ່ກັບສູນກາງອະວະກາດ ໃນຂະນະທີ່ມັນສືບຕໍ່ສຳຫລວດເບິ່ງດາວພະຍົມ ເປັນເວລາ ສອງສາມຊົ່ວໂມງ ຫຼັງຈາກທີ່ມັນໄດ້ບິນເຂົ້າສູ່ດາວ ທີ່ຍັງບໍ່ເຄີຍມີການສຳຫລວດມາກ່ອນ ໂດຍບິນເຂົ້າໄປໃກ້ໆ ໃນໄລຍະ 12,472 ກິໂລແມັດ ຫ່າງຈາກດາວດັ່ງກ່າວ ຫົວໜ້ານັກຄົ້ນຄວ້າ ທ່ານ Alan Stern ກ່າວຕໍ່ບັນດານັກຂ່າວວ່າ ຍານອະວະກາດລຳນ້ອຍນີ້ ທີ່ມີຂະໜາດເທົ່າກັບເຄື່ອງຫລີ້ນປ່ຽນໂນ ແມ່ນບໍ່ໄດ້ຖືກ ຕິດຕັ້ງດ້ວຍເຄື່ອງນຳສົ່ງ ທີ່ຕ້ອງການເພື່ອໃຫ້ຢຸດ ແລະ ບິນເຂົ້າໄປໃນວົງໂຄຈອນອ້ອມ ດາວພະຍົມ ຄືກັນກັບ ຍານ Voyagers ຂອງອົງການອະວະກາດສະຫະລັດ ຫຼື NASA ແລະ ຍານສຳຫລວດ ລຸ້ນກ່ອນໆນັ້ນ ຍານ New Horizons ໄດ້ຖືກອອກແບບມາເພື່ອ ປະຕິບັດ ການສຳຫລວດ ໃນຂະນະທີ່ບິນຜ່ານຢູ່ນັ້ນ ເຖິງແມ່ນວ່າ ບັນດາຜູ້ຈັດການ ໄດ້ຄາດຄະເນວ່າ ມີພຽງແຕ່ 1 ໃນ 10,000 ໂອກາດ ທີ່ ສະເກັດດາວຕ່າງໆ ຈະຕຳເອົາ ແລະ ທຳລາຍຍານ New Horizons ໃນຂະນະທີ່ມັນ ບິນຜ່ານລະບົບດາວພະຍົມນັ້ນ ພວກເຂົາເຈົ້າ ໄດ້ຖອນຫາຍໃຈດ້ວຍຄວາມໂລ່ງອົກ ໃນເວລາ ທີ່ໄດ້ຮັບສັນຍານເຂົ້າມາ ທີ່ເຂົາເຈົ້າພວມລໍຄອຍຢູ່ນັ້ນ